钦定古今图书集成/历象汇编/岁功典/第069卷 > 《礼记》 > 月令
## 钦定古今图书集成/历象汇编/岁功典/第069卷 > 《礼记》 > 月令

仲秋之月，日在角，昏牵牛中，旦觜觿中。其日庚辛，其
帝少皞，其神蓐收，其虫毛，其音商，律中南吕，其数九，
其味辛，其臭腥，其祀门，祭先肝。

〈陈注〉角在辰，寿星之次，南吕酉，律，长五寸三分寸之一。

盲风至，鸿雁来，元鸟归，群鸟养羞。

〈陈注〉此“祀酉月之候。”

天子居总章太庙，乘戎路，驾白骆，载白旗，衣白衣，服
白玉，食麻与犬，其器廉以深。

〈陈注〉《总章》：“太庙西堂，当太室”也。

是月也，养衰老，授几杖，行糜粥饮食。

〈陈注〉时以阳衰阴盛为秋，人以阳衰阴盛为老，养衰老，顺时令也。

乃命司服，具饬衣裳，文绣有恒，制有小大，度有长短。
衣服有量，必循其故，冠带有常。乃命有司，申严百刑，
斩杀必当，毋或枉挠；枉挠不当，反受其殃。是月也，乃
命宰祝循行牺牲，视全具，按刍豢，瞻肥瘠，察物色，必
比类，量小大，视长短，皆中度。五者备当，上帝其飨。

〈陈注〉“宰，主牲者，祝降神者。”全谓色不杂，“具”谓体无损也。“比类”者，比附阴阳之类而用之也。

《天子》乃难，以达秋气。“以犬尝麻”，先荐寝庙

〈陈注〉季春，命国难以毕春气。此独言天子难者，此为除过时之阳暑。阳者君象，故诸侯以下不得难也。暑气退则秋之凉气通达，故云“以达秋气”也。

是月也，可以筑城郭，建都邑，穿窦窖，修囷仓。

〈陈注〉四者皆为敛藏之备。

乃命有司趣民收敛，务畜菜，多积聚。

〈陈注〉《孟秋》已有收敛之命矣，此又趣之以时，不可缓也。菜所以助谷之不足，故蓄之多积聚，凡可以为岁备者无不贮也。

乃劝种麦，“毋或失时。其有失时，行罪无疑。”

〈陈注〉麦所以续旧谷之尽而及新谷之登。

是月也，日夜分，雷始收声，蛰虫坏户，杀气浸盛，阳气
日衰，水始涸。

〈陈注〉坏，益其蛰穴之户，使通明处稍小，至寒甚，乃墐塞之也。水本气之所为，春夏气至，故长；秋冬气返，故涸也。

日夜分，则同度量，平权衡，正钧石，角斗甬。

〈陈注〉此与仲春同。

是月也，易关市，来商旅，纳货贿，以便民事。四方来集，
远乡皆至，则财不匮，上无乏用，百事乃遂。“凡举大事，
毋逆大数，必顺其时，慎因其类。”

〈陈注〉大事如土功徭役，合诸侯、举兵众之事，皆不可悖阴阳之大数。因，犹依也。如庆赏者，乃发生之类，刑罚者，乃肃杀之类，必顺时令而谨依其类以行之也。

《仲秋》行春令，则秋雨不降，草木生荣，国乃有恐。行夏
令，则其国乃旱，蛰虫不藏，五谷复生。行冬令，则风灾
数起，收雷先行，草木蚤死。